Diari Oficial de la Generalitat Valenciana


Sumari del DOGV 7892, del 09-10-2016 (2016/7905)

DECRET 150/2016, de 7 d'octubre, del Consell, pel qual concedeix la Distinció de la Generalitat per les Accions a favor de la Igualtat i per a una Societat Inclusiva al Col·lectiu Lambda.
-------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7892

Data del DOGV
:   09-10-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/7905


Data del document
:   07-10-2016

Organisme emissor
:   Presidència de la Generalitat

Tipus de document
:   Decret

Descriptors 

:   * distinció honorífica

DECRET 150/2016, de 7 d'octubre, del Consell, pel qual concedeix la Distinció de la Generalitat per les Accions a favor de la Igualtat i per a una Societat Inclusiva al Col·lectiu Lambda. [2016/7905]  
El Consell, mitjançant decret, ha creat la Distinció de la Generalitat per accions a favor de la igualtat i per a una societat inclusiva, a fi de reconéixer la trajectòria de persones o entitats que destaquen pel seu compromís en la lluita per la igualtat, per la consecució d'una societat inclusiva i per la visibilitat de la diversitat social.  
Lambda és un col·lectiu social que va nàixer a València en 1986, amb motiu de la situació de discriminació legal i marginació social que patien les persones homosexuals; i anà ampliant-se després cap a col·lectius de lesbianes, bisexuals, transsexuals i intersexuals.  
El seu ha sigut un treball dur, al llarg de trenta anys, denunciant públicament la discriminació legal i marginació social cap a aquest col·lectiu, educant la societat sobre la realitat del fet homosexual, bisexual i trans, i lluitant per aconseguir la completa igualtat legal i social de totes les persones amb independència de la seua orientació sexual i identitat de gènere.  
Lambda va ser una de les entitats que en 1998 assumiren com a reivindicació prioritària el dret del matrimoni enfront d'una llei estatal de parelles de fet. Aquest canvi d'estratègia va marcar una nova etapa de lluita política que va passar per una pacient labor pedagògica dirigida a organitzacions dins i fora del moviment, a la classe política i a la societat, per a culminar amb l'aprovació de la Llei 13/2005, per la qual es modifica el Codi Civil en matèria de dret a contraure matrimoni. A aquesta llei li seguiren altres, com la d'Identitat de Gènere, l'any 2007, que avançava en els drets de les persones transsexuals, en la qual Lambda també va participar activament.  
A més, en aquests anys Lambda ha sigut un dels suports més importants per a les persones integrants de la comunitat LGTB, fomentant la seua salut, la seua participació social i la solidaritat entre totes elles.  
  
Per això, en reconeixement als anys de lluita per a construir una majoria social, com a veritables autora del canvi perquè la sensibilitat del nostre país canviara, fins aconseguir incloure en l'agenda política la dignitat i els drets de les persones homosexuals, bisexuals, transsexuals i intersexuals, prèvia deliberació del Consell, en la reunió del dia 7 d'octubre de 2016,  
  
  
DECRETE  
  
Concedir la Distinció de la Generalitat per Accions a favor de la Igualtat i per a una Societat Inclusiva al Col·lectiu Lambda.  
  
València, 7 d'octubre de 2016.  
  
El president de la Generalitat,  
Ximo Puig i Ferrer